Igor Plotnitski
**Igor Venediktovitš Plotnitski** (ven. Игорь Венедиктович Плотницкий, ukr. Ігор Венедиктович Плотницький; s. 24. kesäkuuta 1964) on Luhanskin kansantasavaltaa edustanut ukrainalainen separatistijohtaja.

Plotnitski suoritti asepalvelusta vuosina 1982–1991 ja sai majurin sotilasarvon. Hän sai maisterin oppiarvon julkispalveluissa Itä-Ukrainan kansallisesta yliopistosta vuonna 2008. Plotnitski työskenteli ennen kapinallisiin liittymistä kuluttajansuojan valvojana ja osallistui liiketoimintaan. Huhtikuussa 2014 hän johti kapinallista Zarja-pataljoonaa. Plotnitski toimi toukokuusta 2014 Luhanskin separatistihallinnon puolustusministerinä ja nousi marraskuussa 2014 sen johtajaksi. Elokuussa 2016 Plotnitski selviytyi autoonsa kohdistuneesta pommi-iskusta. Hänen molemmat vanhempansa kuolivat syyskuussa 2016 Venäjällä. Kuolinsyyksi ilmoitettiin sienimyrkytys. Syyskuussa 2016 Plotnitskin neuvonantajana toiminut henkilö teki itsemurhan hirttäytymällä oltuaan vangittuna vallankaappauksen suunnittelusta syytettynä. Tammikuussa 2017 Plotnitskia Luhanskin kansantasavallan johtajana edeltänyt Valeri Bolotov kuoli yllättäen Moskovassa väitettyyn sydänkohtaukseen vain viikkoja sen jälkeen kun oli syyttänyt Plotnitskia vallan anastuksesta.

Marraskuussa 2017 Plotnitski päätti erottaa Luhanskin kansantasavallan sisäministeri Igor Kornetin, joka ei suostunut eroamaan. Kornet komensi aseelliset joukot tukkimaan kulun Luhanskin keskeisille hallintorakennuksille. Donetskin kansantasavallasta saapuneet aseelliset joukot ottivat kiistassa Kornetin puolen. Plotnitski pakeni Venäjälle. 24. marraskuuta 2017 hänen ilmoitettiin eronneen. Virallisesti eron syiksi mainittiin terveysongelmat, joita olivat vaikeuttaneet taisteluvammat ja aivotärähdys. Plotnitskin seuraajaksi Luhanskin kansantasavallan johtajana nousi hänen erostaan ilmoittanut Leonid Pasetšnik.

Plotnitskia vastaan ovat asettaneet pakotteita Ukraina, Euroopan unioni, Yhdistynyt kuningaskunta, Yhdysvallat, Kanada, Sveitsi, Australia ja Japani. Plotnitski on naimisissa, ja hänellä on poika ja tytär. Maaliskuussa 2021 Ukraina tuomitsi Plotnitskin poissaolevana elinkautiseen vankeusrangaistukseen osuudestaan Ukrainan ilmavoimien Iljušin Il-76:n terroristiseen alas ampumiseen kesäkuussa 2014.

Lähteet
-------

1. 1 2 3 4  Плотницкий Игорь Венедиктович / Плотницький Ігор Венедиктович / Plotnitskij Igor Venediktovich Myrotvorets, viitattu 3.1.2024 (venäjäksi)
2. 1 2  PLOTNITSKY Igor Venediktovich War & Sanctions, viitattu 3.1.2024 (englanniksi)
3. 1 2 3 4  Heikki Heiskanen, Luhanskin separatistialueen johtaja eroaa "terveyssyistä" Yle 24.11.2017, viitattu 3.1.2024
4. ↑  Oksana Grytsenko, Kremlin places new head in Russian-occupied Luhansk Oblast Kyiv Post 25.11.2017, viitattu 3.1.2024 (englanniksi)
5. ↑  Ukraine conflict: Rebel leader Givi dies in rocket attack BBC 8.2.2017, viitattu 3.1.2024 (englanniksi)
6. ↑  Tomasz Piechal, Jan Strzelecki, The coup d’etat in Luhansk Centre for Eastern Studies 29.11.2017, viitattu 3.1.2024 (englanniksi)
7. ↑  Separatist Leader In Ukraine's Luhansk Resigns Amid Power Struggle Radio Free Europe/Radio Liberty 24.11.2017, viitattu 3.1.2024 (englanniksi)
8. ↑  Ukrainian court sentences LPR ex-head to lifetime in prison in absentia TASS 16.3.2021, viitattu 3.1.2024 (englanniksi)